Castellers de Sabadell

Els Castellers de Sabadell, coneguts com a Saballuts, són una colla castellera de Sabadell fundada el 1994. El color de les seves camises és el verd. L'entitat forma part de la Federació Sabadell Cultura, la qual engloba a 12 de les entitats de cultura popular que hi ha a la ciutat. Els castells més importants assolits per la colla són el 3 de 9 amb folre, el 4 de 9 amb folre, el 5 de 8, el 2 de 8 amb folre i el 7 de 8.

El fet casteller ha estat present a la ciutat de Sabadell des de mitjan , i se'n té referències durant les festes majors. No obstant això, és a partir del 1994 que la ciutat té una colla pròpia. Durant els dos anys següents a la fundació de la colla, entre el 1995 i 1996 els Castellers de Sabadell fan una progressió impressionant amb la consecució de castells de 7 i de la gamma alta de 7, fins a carregar en dues ocasions el 4 de 8 els anys 1996 i 1997. És després, entre els anys 1997 i 2004, que la colla entra en un període d'estancament i de no creixement.

Des del 2005 i fins al 2009 la colla va anar progressant i es tornà a consolidar com a colla de la gamma alta de 7. A partir del 2010, any en què descarregaren el seu primer castell de 8, un cop consolidats els castells d'aquest nivell es comença a treballar els 9 pisos el 2013 on s'intenta per primer cop el 3 de 9 amb folre a Festa Major de Sabadell i a la XX Diada dels Saballuts i finalment a la XXI Diada dels Saballuts, el 26 d'octubre del 2014 es descarrega el primer 3 de 9 amb folre de la seva història. Actualment els Castellers de Sabadell se situa entre les millors colles del món casteller. El 15 de novembre de 2015, a la diada dels Castellers de Barcelona, van fer la seva millor actuació fins al moment amb el 3 de 9 amb folre, el 4 de 9 amb folre i el 7 de 8.

Història

Inicis 

La colla dels Castellers de Sabadell es va fundar el juny del 1994. Llavors, al Vallès Occidental només hi havia tres colles: els Minyons de Terrassa (1979) i els Castellers de Terrassa (1980) i els Castellers de Montcada i Reixac (1991). Així doncs, es tracta de la tercera colla de la comarca i d'una de les primeres colles nascudes del "boom de la dècada del 1990", període en què es crearen quaranta noves formacions en deu anys, va créixer la projecció social i mediàtica del fet casteller i augmentà la consecució de registres.

El juny del 1994 van començar els primers assajos, que es feien al pavelló cobert de l'Escola Joanot Alisanda, situada al carrer de Sallarès i Pla, 160, al barri Centre de la ciutat. Tres mesos més tard, el 4 de setembre, van fer la primera presentació pública en acabar la diada de la Festa Major de Sabadell, que comptà amb la participació dels Minyons de Terrassa i dels Castellers de Barcelona. Van alçar-hi un pilar de 3 simbòlic per a donar a conèixer la nova formació local, la qual va aixecar força expectació. Així, la primera actuació oficial fou el 13 de novembre d'aquell any a la plaça de Sant Roc, en la que va ser la I Diada dels Saballuts, i acompanyats dels Minyons de Terrassa i els Castellers de Montcada i Reixac com a padrins. En aquella actuació s'hi van descarregar els primers castells: pilar de 3 caminat, 3 de 6, 4 de 6, 2 de 5 i vano de 4. Durant les poques setmanes restants de la temporada van fer quatre actuacions més en què van descarregar dos nous castells: el 4 de 6 amb l'agulla i el 5 de 6.

Va ser la colla amb la progressió més ràpida fins a carregar el seu primer 4 de 8 (setembre de 1996) fet que els va condicionar fins al 2010, ja que suposava el mateix sostre casteller (només igualat el setembre de 1997) i. Altres castells importants que han realitzat han estat descarregar el 2 de 7 (la primera el novembre del 2005) i descarregar el 3 de 7 aixecat per sota (el primer, l'octubre del 2000).

El juny del 2006 van participar en la primera edició de Sabadell, festa i tradició, una trobada que reuneix diverses entitats de cultura popular sabadellenques i que és organitzada per l'Ajuntament de la ciutat i la Federació Sabadell Cultura cada any.

Colla de vuit 

El 13 de juny del 2010, els Castellers de Sabadell van descarregar el seu primer 4 de 8, fet que suposava el seu millor castell fins al moment. El 5 de setembre, gairebé tres mesos després, van carregar per primera vegada el 3 de 8 en la seva diada de Festa Major; aquest mateix castell aconseguirien descarregar-lo per la seva diada el 23 d'octubre del mateix any en la XVII Diada dels Saballuts, i completaven així la millor actuació de la seva història fins al moment: 4 de 8, 3 de 8, 2 de 7, vano de 5 i pilar de 5 al balcó.

El 12 de maig del 2011 van rebre la Medalla d'Honor de Sabadell per part de l'Ajuntament per "la consecució de la fita castellera anomenada 'la clàssica de vuit' durant la 
temporada del 2010". El 4 de setembre del 2011 van fer la millor actuació de la seva història en descarregar el 3 de 8, el 4 de 8 i arrodonint la diada amb el seu primer 2 de 8 amb folre carregat. L'11 d'octubre del 2011, després de mesos de fer proves de pilar de 5 net i pilar de 6, van carregar i descarregar a la xarxa de seguretat el primer pilar de 6 durant un assaig al seu local. El primer intent d'aquest pilar es va portar a plaça l'endemà –el dia 12– a l'actuació de la Festa Major de Caldes de Montbui, castell que finalment no es va carregar i va quedar en un intent desmuntat. El 23 d'octubre, en la XVIII Diada dels Saballuts la colla aconseguí la seva millor actuació de la història fins al moment en carregar el seu primer pilar de 6, el segon 2 de 8 amb folre i descarregar el 3 de 8 i el 4 de 8.

El 9 de setembre del 2012 en la Festa Major de Sabadell van assolir la millor actuació fins al moment. Van descarregar el vuitè 3 de 8 de la temporada i el primer 5 de 8 i 2 de 8 amb folre descarregats per primera vegada. A més van acabar l'actuació carregant el pilar de 6. El 5 d'octubre de 2014, al XXV Concurs de Castells de Tarragona, van fer la seva millor actuació fins al moment amb el 2 de 8 amb folre, el 5 de 8, i el primer 3 de 9 amb folre carregat.

Millors actuacions 
La millor actuació dels Castellers de Sabadell és la de la Festa Major del Clot, el 15 de novembre del 2015. L'actuació completa, amb pilars inclosos, va ser: 3 de 9 amb folre, el 4 de 9 amb folre i el 7 de 8.

La taula a continuació mostra les millors actuacions de la colla ordenades segons la taula de puntuacions del concurs del 2016. Els castells, però, apareixen disposats per l'ordre de l'actuació i no per puntuació. La puntuació de les actuacions només compta les tres millors construccions, que es ressalten en negreta.

Imatge 

La camisa dels Castellers de Sabadell és de color verd, agafat d'un dels dos colors predominants de la bandera de la ciutat –l'altre és el blanc, com els pantalons– i de la ceba de l'escut de Sabadell. Des del 2009, any en què l'escut de la colla fou redissenyat, la camisa incorpora una bandera de Catalunya consistent en un retall de cinta de senyera doblegat i cosit a l'extrem superior esquerre de la butxaca, aprofitant aquest mateix repunt. Es tracta d'un tret distintiu que commemora el quinzè aniversari dels saballuts. Val a dir que la senyera no forma part de l'escut i no apareix a la resta de la imatge corporativa.

L'escut de la colla consta d'una peça de roba groga –color present en la bandera de Sabadell– on a sobre hi ha brodat un castell de set cebes, cadascuna de les quals incorpora els colors de la vestimenta dels castellers (negre, verd i blanc). A la part inferior, hi ha el nom de l'entitat, també brodat directament sobre la camisa, en una composició de lletres majúscules i minúscules. L'any 2009, amb motiu del XV aniversari de la colla, la Junta va decidir renovar la imatge gràfica i corporativa de l'entitat. Així, es va encarregar que es redissenyés l'escut amb les condicions de conservar els trets característics bàsics de l'escut mencionats en els estatuts de la colla: "castell format per set cebes sobre fons groc". D'aquesta manera, a l'assemblea general de la colla de principis del 2009, es va aprovar el nou escut proposat per la Junta, el qual va ser creat per la dissenyadora gràfica Gemma Cardús.

Local 
El local d'assaig i social de la colla és al carrer dels Emprius, núm. 13, al barri de Covadonga. Es troba molt a prop del Campus de Sabadell de la Universitat Autònoma de Barcelona. Els primers assajos van fer-se a finals d'agost del 2012 i va ser inaugurat oficialment per la colla el 29 de setembre d'aquell any. És un local de 560 m², adequat amb un gran espai central per a assajar-hi castells. Les instal·lacions també disposen d'una sala d'assaig pels grallers, despatxos, un magatzem, un pati interior i lavabos. A llarg termini, es preveu la construcció d'un altell que s'utilitzarà com a sala de reunions.

 Altres locals
El primer lloc on van assajar els Castellers de Sabadell va ser al pati de l'CEIP Joanot Alisanda, al carrer de Sallarès i Pla, 160, del barri del Centre, i després van estar-se a una nau del carrer de Borrell, situat a una illa de cases de l'escola. Des del gener del 2002, la seu social i d'assaig dels Castellers de Sabadell va passar al Centre de Producció de Cultura Popular, seu també de la Federació Sabadell Cultura, situada a l'edifici de l'antiga Escola Creu Alta, al barri de La Creu Alta.

Apadrinaments 
Els Castellers de Sabadell tenen dos padrins i tres colles apadrinades.

 Padrins
 Castellers de Montcada i Reixac
 Minyons de Terrassa

 Colles apadrinades
 Xerrics d'Olot (12 de maig de 2002, a la plaça Major d'Olot)
 Castellers de Berga (7 de juliol de 2012, a la plaça de Sant Pere de Berga)
 Castellers de Castellar del Vallès (27 d'abril de 2014, a la plaça del Mirador de Castellar del Vallès)

Plaques commemoratives 
Actualment hi ha tres plaques commemoratives dels castells fets pels Castellers de Sabadell, dues situades a la ciutat de Sabadell, i una altra a la Barberà del Vallès. La següent taula mostra la plaça, data de la descoberta i motiu de les plaques commemoratives.

Publicacions 
 Revista anuari: Els Saballuts
 Butlletí electrònic: E-nxaneta

Referències

Vegeu també 
 Diada dels Saballuts
 Llista d'entitats de cultura popular de Sabadell

Enllaços externs 

 

Colles castelleres del Vallès Occidental
Entitats de Sabadell
Cultura popular de Sabadell